18/09/2012 | Administración LocalMunicipal
Cambre
Reapertura do rexistro auxiliar de entrada da Casa das Palmeiras

ANUNCIO Esta Alcaldía, con data do día 4 de setembro de 2012, ditou a resolución que se transcribe a continuación: “Con data de 2 de febreiro de 2.012 dítabase a resolución pola que se suprimía, de forma temporal, o rexistro auxiliar de entrada situado no edificio denominado Casa das Palmeiras, rúa Tapia, n.º 1, O Temple. A citada resolución viña motivada na reubicación dos departamentos de Cultura, Educación e Deportes aos baixos situados na rúa Río Barcés, A Barcala. Considerouse, e segue a considerarse, que o Concello non podía, nin pode, dispoñer de dous funcionarios para cadanseu rexistro auxiliar (Barcala e Temple), polo que se suprimiu, temporalmente, un dos rexistros, á espera de contar con máis persoal e coa posta en marcha da e-administración para poder abrir os dous rexistros. A reubicación de tres departamentos á Barcala xustificaba o traslado do rexistro auxiliar do Temple, en orde a unha maior eficiencia e axilización dos trámites, co fin de que a mesma persoa poidera levar a cabo as tarefas concernentes ao rexistro de entrada e saída dos documentos procedentes dos departamentos situados na Barcala. Dende a supresión do rexistro auxiliar do Temple sucedéronse as reclamacións veciñais, chegando o asunto a coñecemento do Pleno mediante unha moción presentada polo grupo municipal do PsdeG-PSOE relativa “a instar ao mantemento do rexistro municipal auxiliar e punto de atención e información aos veciños situado na Casa das Palmeiras” e unha pregunta formulada polo mesmo grupo municipal no Pleno celebrado con data de 31 de maio de 2012 relativa á data de reapertura do citado rexistro. Non obstante, a reorganización administrativa que supuxo o traslado deses departamentos para a Barcala, xunto coa escaseza de medios humanos, á que se sumou o periodo vacacional, imposibilitaron a reapertura do rexistro da parroquida Temple con anterioridade. Ao anterior engádense as limitacións legais que existen para a incorporación de novo persoal ás administracións públicas, en virtude do artigo 3 do Real decreto-lei 20/2011, de 30 de decembro, de medidas urxentes en materia orzamentaria, tributaria e financeira para a corrección do déficit público. Polo exposto, en uso das atribucións que me confire o artigo 21.1. a) da Lei 7/1985, do 2 de abril, reguladora das bases do réxime local, RESOLVO: Primeiro. –Reabrir o rexistro auxiliar de entrada situado no edificio denominado Casa das Palmeiras, rúa Tapia n.º 1, O Temple, e reducir o horario de atención ao público no rexistro auxiliar de entrada situado na rúa Río Barcés, n.º 8, A Barcala, Cambre. Segundo. –Un único funcionario/a atenderá ambos os dous rexistros auxiliares de entrada, que contarán co seguinte horario de atención ao público: • De 09.00 a 11.00 horas no rexistro auxiliar de entrada situado no edificio denominado “Casa das Palmeras”, rúa Tapia, n.º 1, O Temple, de luns a venres. • De 12.00 a 14.00 horas no rexistro auxiliar de entrada situado na rúa Río Barcés, n.º 8, A Barcala, de luns a venres. Terceiro. –O novo horario de atención ao público entrará en funcionamento a partir do día 5 de setembro de 2012. Cuarto. –Notifíquese aos departamentos afectados, á funcionaria de ata o de agora rexistro auxiliar situado na rúa Río Barcés, A Barcala, e ao funcionario que actualmente a substitúe nas súas vacacións e déase conta ao departamento de Intervención para que se liquide a indemnización por quilometraxe que corresponda, ao Departamento de Réxime Interior e ao Pleno. Quinto. –Publíquese, para xeral coñecemento, no Boletín Oficial da Provincia, taboleiro de anuncios da Casa do Concello, así como na páxina web e nun dos xornais de maior divulgación da provincia.” Cambre, 6 de setembro de 2012. O alcalde Manuel Rivas Caridad